Den sidste uge har det ikke kun været sprit og en afskærmningsvæg, der har været en del Henrik Schous hverdag som taxachauffør. I knap en uge har det været et krav, at både chauffører og passagerer bærer mundbind i taxaer, ligesom det er et krav i busser og tog. - Det er sådan en ekstra lille udfordring oven i de andre. Og jeg var også lidt spændt på, hvordan publikum ville reagere, siger Henrik Schou, der kører taxa for Dantaxi. Indtil videre har Henrik Schou kun oplevet, at kunderne selv har haft mundbind med. Men i tilfælde, hvor de glemmer det, er hjælpen ikke langt væk. - Det er gået over alt forventning. Hvis man ikke selv har bindet med, så kan man købe et i vognen, siger Henrik Schou Irriterer bag øret I Dantaxis biler har de en skærm, der deler for- og bagsæde, ligesom de opfordrer kunder til at sidde på bagsædet – og nu altså også mundbind. - Chaufførerne skal kun have det på, når de har kunder i bilen. Selvfølgelig er det svært og irriterende at have på, men vi hører ikke nogen klager over det, daglig leder hos Dantaxi i Aalborg, John Vanggaard. På lange ture kan mundbindet godt irriterer, siger Henrik Schou, men han bærer det alligevel gerne for sin og andres skyld. - Jeg kører ofte med kørestole, og der kan man ikke undgå at komme tæt på, så det giver en øget fornemmelse af tryghed, siger Henrik Schou. Fulde folk og mundbind I aften begynder en weekend med fest og alkohol i Jomfru Ane Gade og nu også mundbind på vej hjem i taxaen. - Jeg tror ikke, at det bliver et problem. Da man ikke måtte ryge i taxaerne, lærte de det også. Så lærer de nok også det her, siger John Vanggaard. Indtil videre må Henrik Schou og de andre chauffører køre med mundbind i noget tid endnu. - Så vender vi os nok også til det, men jeg håber, at det går over igen. Henrik Schou kører mest om morgenen og eftermiddagen, men har også ture om aftenen og natten.
I snart en uge har det været et krav at bære mundbind i tog og bus. Kravet gælder også taxaer, hvor passagerne skal køre med mundbind.